लखनऊ. गबन के एक मामले में सरकारी कर्मचारी के खिलाफ आरोप पत्र को खारिज करने का आदेश देते हुए हाईकोर्ट की लखनऊ बेंच ने स्पष्ट किया है कि ऐसे मामले में यह देखना सर्वाधिक जरूरी है कि अपराध के समय गबन की गई सम्पत्ति आरोपी की जिम्मेदारी में थी अथवा नहीं। यदि किसी को कोई सम्पत्ति सौंपी ही नहीं गई तो उसके द्वारा गबन का प्रश्न ही नहीं उठता।
न्यायमूर्ति महेंद्र दयाल की एकल सदस्यीय पीठ ने यह आदेश डीआईओएस कार्यालय, श्रावस्ती के चतुर्थ श्रेणी कर्मचारी अनिल कुमार द्विवेदी की याचिका पर दिया है। याचिका में उसके खिलाफ गबन के आरोप में दाखिल आरोप पत्र को खारिज किए जाने की मांग की गई थी। न्यायालय ने पाया कि आरोपी के खिलाफ मात्र सरकारी कर्मचारी द्वारा गबन किए जाने की धारा के तहत आरोप पत्र दाखिल किया गया था। उस पर षड्यंत्र में शामिल होने का आरोप नहीं था। न्यायालय ने अपने निर्णय में कहा कि याची के खिलाफ षड्यंत्र में शामिल होने का आरोप नहीं है और आपराधिक न्यास भंग के मामले में सबसे महत्वपूर्ण तत्व है, आरोपी को सम्पत्ति का सौंपा जाना। यदि किसी को कोई सम्पत्ति सौंपी ही नहीं गई तो इसके गबन का प्रश्न ही नहीं उठता। याची चतुर्थ श्रेणी का कर्मचारी है। उसे कोई सम्पत्ति सौंपी नहीं गई थी।
उस पर मात्र इतना आरोप है कि मुख्य अभियुक्त द्वारा गबन किया गया फंड याची के बैंक खाते में जमा हुआ और याची यह नहीं बता सका कि इतनी बड़ी धनराशि उसके खाते में कैसे आई। न्यायालय ने कहा कि यदि इसे सही भी मान लिया जाए तो उसके विरुद्ध भारतीय दंड संहिता की धारा- 409 के तहत अभियोजन नहीं चलाया जा सकता। याची को कभी भी कैश बुक, बिल बुक अथवा चेक बुक नहीं सौंपे गए। न्यायालय ने उक्त मामले में यह भी पाया कि याची के विरुद्ध षणयंत्र में शामिल होने के आरोप नहीं लगाए गए हैं। न्यायालय ने याची के विरुद्ध श्रावस्ती की अदालत में दाखिल आरोप पत्र को खारिज कर दिया।
क्या था मामला
डीआईओएस कार्यालय, श्रावस्ती में कार्यरत सहायक क्लर्क हरेंद्र कुमार सिंह के खिलाफ एफआईआर लिखाई गई। जिसमें आरोप लगाया गया कि वर्ष 2010 से 2012 के बीच में उसने अवैध तरीके से फंड निकाले और संबंधित दस्तावेजों को भी सिपूर्द नहीं किया। उक्त मामले का याची अनिल कुमार द्विवेदी कार्यालय में चपरासी के पद पर कार्यरत था। विवेचना के दौरान पाया गया कि मुख्य आरोपी ने उसके खाते में 10 लाख रुपए से अधिक की रकम चेक से जमा की और बाद में निकाल लिया।
hin_Deva hin_Deva hin_Deva hin_Deva hin_Deva